Að minnsta kosti einn lést í stórum jarðskjálfta í Mexikó í gærkvöldi.
Samkvæmt upplýsingum Jarðvísindastofnunar Bandaríkjanna var skjálftinn af stærðinni sjö. Í kjölfarið fylgdu níutíu og tveir eftirskjálftar, sá stærsti þeirra var fimm komma fjórir. Upptökin voru 11 kílómetra suðaustur af Acapulco. Skjálftinn fannst víða, meðal annars í höfuðborginni sem er í 400 kílómetra fjarlægð frá upptökum skjálftans. Þar skulfu byggingar og fólk þusti út á götur. Nítján ára piltur lést þegar staur sem hélt uppi rafmagnslínum féll á hann. Ein komma sex 1,6 milljónir manna voru án rafmagns í fjórum fylkjum Mexíkó. Forsetinn, Andres Manuel Lopez Obrador, segir að skemmdir hafi ekki orðið miklar. Jarðskjálftar eru tíðir í Mexikó og fólk verður óttaslegið þegar jörð tekur að skjálfa. Á þessum degi fyrir fjórum árum létust 98 í skjálfta sem mældist 8,1 að stærð. Tólf dögum síðar varð annar skjálfti sem varð 350 manns að bana. Stjórnvöld í Mexkó hafa eflt jarðskjálftavarnir eftir að tæplega tíu þúsund manns létust í skjálfta 1985. Hann var 8,1 að stærð.